google/wiki40b huggingface dataset:
Frances Farmer

Tidlig liv og utdannelse

Farmer ble født i Seattle, Washington. Foreldrene var Ernest Melvin Farmer og Lillian Van Ornum Farmer. I 1931, da hun gikk på West Seattle High School, ble hun med i en skrivekonkurranse sponset av Scholastic Magazine. Hun vant da 100 dollar med sitt kontroversielle essay «God Dies». Det var et forsøk fra hennes side på å forsone sin tro på en, i hennes ord, «superfather» Gud, med et kaotisk gudløst univers. I 1935, som student ved Universitetet i Washington, vant hun en pris i den venstreorienterte avisen «The Voice of Action». Premien var en tur til Sovjetunionen, som hun foretok til tross for sin mors sterke motvilje. I Sovjetunionen besøkte hun det nyskapende Moskva Kunstteater. Disse to hendelsene skapte beskyldninger om at Farmer var både ateist og kommunist.
Farmer studerte drama ved Universitetet i Washington. På 1930-tallet var produksjonene fra dramaavdelingen ved universitetet ansett som viktige kulturelle begivenheter, og publikumsbesøket stod i forhold til dette. Da hun studerte, spilte hun i oppsetninger som Helen of Troy, Everyman og Uncle Vanya. I 1934 spilte hun i skolens oppsetning av «Alien Corn», en rolle der hun snakket flere språk og spilte piano, og for dette fikk hun glimrende kritikker. Stykket var det lengst oppsatte stykket i dramaavdelingens historie.
9M14 Malyutka

AT-3 Sagger er NATO-kallenavnet på den sovjetiske panservernmissilen 9M14 Malyutka (russisk: 9М14 «Малютка»). Den er kanskje den mest produserte panservernraketten i historien. Bare i Sovjetunionen ble det i 60- og 1970-årene produsert ca. 25 000 stykker årlig. Dessuten ble den produsert i minst fem andre land under forskjellig navn. Den ble benyttet av FNL styrker mot den sør-vietnamske hæren i sluttdelen av Vietnamkrigen. Den ble også benyttet av syriske og egyptiske styrker under Yom Kippurkrigen i 1973, der sovjetiske kilder mener at den sto for 800 ødelagte israelske stridsvogner, noen kilder mener også at tallet kan være så høyt som 1063, men det inkluderer stridsvogner som ble reparert innen 24 timer.
Mustalainen

«Mustalainen» (bokstavelig «den svarte», «Sigøyneren») er en skillingsvise som stammer fra en kjent sang av den ungarske komponisten Elemér Szentirmay.
I Norge er sangen også kjent under titlene «Hjemløs» og «Fattiggutten». Musikkstykket ble bearbeidet av Oskar Merikanto (1868–1924) da diktet «Mustalainen» kom til Norden, og visa ble straks kjent og populær. Opprinnelig hadde den bare to vers, men flere kom til da den ble utgitt som skillingstrykk. 
Melodien inngår også i Pablo de Sarasates rapsodi «Zigeunerweisen».

Norske plateinnspillinger

Visa er innspilt på Frem fra Glemselen kap. 7 med Helge Borglund.

Annet

Jon Michelet omtaler sangen i den femte boken i serien En sjøens helt - Brennende skip.
Grammatisk tall

Grammatisk tall, eller numerus, er en grammatisk kategori som uttrykker tallet på et substantivs eller et pronomens referanser. Verb og adjektiv samsvarsbøyes også ofte i henhold til subjektets numerus, og av og til også med det direkte objektets numerus.
Norsk har et tonumerussystem, noe som vil si at det skilles mellom to numerus i substantiv og pronomen: entall (singularis) og flertall (pluralis). I verbbøyninga skilles det ikke mellom numerus.
Washington National Cathedral

Bakgrunn

I den opprinnelige planen for en «federal city» (1792) ble det holdt av areal til en «great church for national purposes». På dette området står nå National Portrait Gallery (USA). På slutten av 1800-tallet ble planen tatt opp igjen og i 1893 fikk Protestant Episcopal Cathedral Foundation of the District of Columbia løyve av USA kongress til å reise en katedral med formål å fremme religion, utdanning og veldedighet. Mount Saint Alban ble valgt som tomt. George Frederick Bodley, en ledende anglikansk kirkearkitetk, fikk oppdraget med å lede utformingen av bygget.

Jordskjelv i 2011

Under Virginia-jordskjelvet i august 2011 fikk katedralen en del skader. Steiner fra spir falt ned og flere spir kom ut av posisjon eller klappet sammen. Steinfigurer ble skadet og fallende steiner slo hull i taket. Det oppsto også sprekker i bærende konstruksjoner av stein. 
 Bygningen ble stengt i noen måneder og skadene anslått til 25 millioner dollar.
Radio Seven

Radioseven er en svensk nettradio. Musikken som spilles er stort sett dance, trance og house.
Stasjonen startet allerede i 1999, da under navnet 7UP-Radio. I begynnelsen av 2000-tallet vokste Radio Seven i takt med at antallet bredbånsoppkoblinger økte, og i dag er Radio Seven det største radiostasjonen som bare har sendinger på Internett. Radiostasjonen drives ideelt og er en del av Ungradio, som er et samlingsnavn på radio som drives av ungdommer.
I 2006 fikk kanalen en hederspris av det svenske Radioakademiet.
Dianahallen

Dianahallen (bulgarsk: зала "Диана") er en idrettshall i Jambol i Bulgaria. Hallen er en av de større innendørsarenaene for idrett i Bulgaria, med en publikumskapasitet på 3000 sitteplasser. Hallen ble bygget i 1964, og seneste ombygging fant sted i 2006. Hallen ligger i byparken i Jambol, i nærheten av elven Tundzja.
Dianahallen er hjemmearena for basketballklubben BK Tundzja Jambol. Av andre idretter som drives i hallen kan nevnes turn, boksing og bryting. Dianahallen brukes også til ulike kulturelle arrangementer.
Nusoncus nasutus

Utseende

Nusoncus nasutus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Nusoncus nasutus er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Saab Catherina

SAAB Catherina er en prototyp fra 1964 som ble bygget på bestilling fra SAAB. Den ble designet av Sixten Sason og produsert ved Aktiebolaget Svenska Järnvägsverkstäderna (ASJ) i Katrineholm (derav bilens navn). Det er en rød, toseter sportsbil med targatak.
Sason, som frilans for SAAB, lagde noen tegninger til en liten sportcoupé på begynnelsen av 1960-tallet. Siden Saab planla å produsere en liten sportsmodell fikk han i oppdrag å tilpasse designen til serieproduksjon. Prosjektet startet opp i januar 1963 og i mai begynte produksjonen ved ASJ. Den ble presentert først den 24. april 1965 på Linköpings Sportscenter.
Av økonomiske årsaker brukte Catherina mange deler fra SAAB 96 og hadde samme akselavstand, lengre enn den godkjente designen. Den hadde et targatak som kunde gjemmes i bagasjerommet. Et nytt konsept innen bilindustrien og tidligere ute enn Porsche 911 Targa fra 1966 som gjorde designen populær og som også gav den sitt navn. Sason designet også noen mer uvanlige løsninger for, som takmonterte lyskastere. Disse ble ikke brukt på prototypen siden denne måtte tilpasses serieproduksjon. 
Etter testkjøring kom man fram til at det var behov for mer utvikling. Samtidig hadde en annen  prototyp, SAAB MFI-13, bygd av MFI (Malmö Flygindustri), dukket opp og Saab valgte denne i stedet som sin basis for sin nye sportsbil, dvs det som kom til å bli Sonett II. Catherina havnet dermed som utstillingsobjekt på Saabmuseet i Trollhättan, men Sason gjenbrukte en del designelement i SAAB 99.
Jeffrey Hudson

Jeffrey Hudson (født 1619, død 1682) var en britisk dverg og gjøgler.
Han tjenestegjorde ved Karl I av Englands hoff. Ved 30-årsalderen var han 45 centimeter lang, men vokste senere til 106 centimeter. Han var innblandet i mange eventyr, blant annet ble han tatt til fange av flamske pirater i 1630 og senere også av pirater fra Berberiet i 1649. I 1679 satt han fengslet en kort tid for forræderi.
Han ble portrettert av Karl Is hoffmaler, Anthonis van Dyck.
Therese Ulvan

Already There

Fra 2005 til 2009 bodde Ulvan i Los Angeles. I denne perioden gikk hun i studio og spilte inn debutalbumet - Already There, som ble gitt ut i Norge i 2010. Produsent var Roger Burn og innspillingen ble gjort med musikere som bla. Jimmy Haslip og Russell Ferrante fra jazzbandet «Yellowjackets». Albumet ble også utgitt i USA og låta Too Late ble kåret til årets nykommer av organisasjonen «LA Women in Music».

Hemmelig Begeistra

I 2013 ga Ulvan ut visepop-albumet Hemmelig Begeistra med tekster på norsk. Albumet var produsert av Kim Edward Bergseth og innspilt i hans Kitchen Studio i Oslo. Første singelen fra denne plata var låta Nye Gnagsår, Gamle Ski, ei låt som Ulvan skreiv sammen med Ulf Risnes. Andre bidragsytere på denne plata var bla. komponisten Ingolf Jektvik og tekstforfatteren Tommy Rodahl.

LoveTrue

LoveTrue er Ulvans tredje album og dette ble utgitt i 2014. Albumet er spilt inn i Los Angeles med bla. Vinnie Colauita, Michael Landau, Paul Jackson Jr., Michael Thompson, Gary Novak, Jimmy Haslip og Jeff Lorber. De to sistnevnte har også vært produsenter.
Fortune Global 500

Fortune Global 500, også kjent som Global 500, er en årlig rangering av de 500 største selskapene i verden målt etter brutto omsetning. Lista blir satt sammen og offentliggjort hvert år av det amerikanske økonomitidsskriftet Fortune.
Fram til 1989 var det bare ikke-amerikanske industriselskaper på lista som da het International 500, mens Fortune 500-lista da som nå kun bestod av selskaper fra USA. I 1990 ble de amerikanske selskapene lagt til for å sette sammen en komplett global liste over de største industriselskapene rangert etter salg. Etter 1995 har lista hatt sin nåværende form, som også inkluderer de største selskapene innen finans og tjenesteyting.
I perioden fra 2001 til 2012 har det skjedd store endringer i den geografiske fordelingen av selskapene i Global 500. Antallet selskaper basert i Nord-Amerika har gått ned fra 215 i 2001 til 144 i 2011, mens andelen selskaper basert i Asia har steget raskt fra 116 i 2001 til 188 i 2012. Andelen europeiske selskaper har økt marginalt fra 158 til 160 det siste tiåret.
Rue Waldeck-Rousseau

Rue Waldeck-Rousseau er en gate i 17. arrondissement i Paris. Den begynner ved 212ter boulevard Pereire og slutter ved 91 avenue des Ternes.
Sigrid Øyrehagen

Utdanning

Sigrid Øyrehagen har utdanning fra Statens håndverks- og kunstindustriskole 1975–80 og Statens kunstakademi 1981–85 og 89/90.
Sigrid Øyrehagen er bosatt i Drammen og har atelier i Oslo.
Ideogram

Ideogram er et skrifttegn for et helt begrep, det vil si et ord eller en idé. Eksempler på ideogrammer er koreanske, japanske og (noen få) kinesiske skrifttegn, gammelegyptiske hieroglyfer og matematiske symboler til forskjell fra bokstavtegn som representerer lyder.
Dobbel fiskeknute

Dobbel fiskeknute er en meget god måte å skjøte to tau. Den består av to dobbeltknuter (eller burknop med turn) rundt langparten på det andre tauet.

Bruk

Denne knuten brukes hovedsakelig for å skjøte to lengder.  Hvis materialet er veldig glatt kan det anbefales å benytte Trippel fiskeknute (samme knute men med burknopp med to turn).
En annen bruk er å benytte den som en slags justerbar løkke; De to endene av løkken knytes med denne, når knuten er strammet og burknoppene er tett ved hverandre er løkken maksimalt bred. Når burknoppene er dratt fra hverandre er løkken mindre bred.
En tredje bruk er å sikre tampen på langparten.
Dharug (språk)

Navn

De som snakket språket brukte ikke et bestemt navn for sitt språk før invasjonen. Dialekter fra kystnære områder har blitt referert til som iyora (også stavet iora, eora), som ganske enkelt betyr «folk», mens innlandsdialekten har blitt referert til som dharug (også stavet darug, dharuk, dharruk), et begrep av ukjent opprinnelse og mening. Begge navnene blir også brukt for å referere til alle dialekter av språket kollektivt.

Talespråket gjenopplives

I løpet av 1990-tallet og det nye årtusen har noen etterkommere av darug-klaner i Western Sydney gjort en betydelig innsats for å gjenopplive dharug som talespråk. I dag finnes det noen moderne dharug-talere som holder taler på dharug-språket, og yngre medlemmer av samfunnet besøker skoler og gir demonstrasjoner av muntlig dharug.
Selv om Sydney-språket er klassifisert som utryddet, har man forsøkt å gjenopplive språket, og språket hadde fått en strøm av talere via innsatsen ved Chifley College Dunheved campus i Sydney.
Boeberia parmenio

Utseende

En middelsstor, brun sommerfugl. Oversiden er brun med et vagt, oransje felt i forvingen. Forvingen har tre runde, svarte flekker, den forreste er størst og har to små, hvite kjerner. Bakvingen har en rad på 3-4 små øyeflekker. Forvingens underside ligner oversiden, men grunnfargen er litt lysere og det er bare én flekk. Bakvingen er lyst gråbrun med hvite årer, et smalt, hvitt tverrbånd og en rad på 5-6 små flekker langs ytterkanten.

Levevis

Arten kan finnes i lysninger i furuskog.

Utbredelse

Arten er utbredt i Asia, i Mongolia, Mandsjuria og Amur-området.
Norgesmesterskapet i skiskyting 1966

Norgesmesterskapet i skiskyting 1966 ble arrangert på Terningmoen på Elverum 19.-20. mars.
Bare menn deltok.
Detrivori

Detrivorer eller sedimentspisere er en betegnelse på organismer, helst dyr, som lever av å fordøye delvis nedbrutte rester av andre organismer, og også avføring. Selv om sopp gjerne regnes som saprofytter, kan de også sees som detrivorer. Det finnes mange former for detrivori avhengig av organismegruppe og levested. Sedimentspisere i innsjøer og hav regnes om en undergruppe av suspensjonsspiser.

Økologi

I næringsnett fyller detrivorer stort sett rollen som nedbrytere. Detrivorene blir selv ofte spist av rovdyr, og spiller derved en viktig rolle i resirkuleringen av næringstoffer i karbon- og nitrogenkretsløpet. I skog er særlig sopp en viktig detrivor, og hjelper til å bryte ned dødt trevirke og å klargjøre trevirke for videre nedbryting av andre organsimer gjennom å fordøye lignin. Gjennom å spise sedimenter for å trekke ut næringpartikler vil enkelte detrivorer komme til å oppkonsentrere farlige avfallstoffer i miljøet.

Former for detrivori

Mange arter i hav og ferskvann lever av å grave seg gjennom sedimenter og spise næringspartikler de finner, enten ved å plukke ut enkelte partikler, eller ved å spise store mengde sedimenter og sile ut næringspartiklene i svelget eller tarmen. Mange irregulære sjøpiggsvin, pølseormer og leddormer lever på denne måten. På land lever meitemark på en tilsvarende måte med å spise seg gjennom jordlaget og ved å komme opp og spise halvråtne blader nattestid.
Også dyr i åpne vannmasser kan leve som detrivorer ved å fordøye næring fra partikler i vannmassene. Karuss spiser humuspartikler i vannmassene og fordøyer bakteriene på dem. Mange dyregrupper lever av å filtrere vannmasser, og det er en glidende overgang mellom detrivorer og filterspisere.
Mange grupper lever som detrivorer på landjorda, inkludert skrukketroll, tusenbein og gjødselfluer. Åtseletere regnes vanligvis ikke som detrivorer, men det er en glidende overgang mellom de to.
Damingpalasset

Damingpalasset, eller Daminggong, (kinesisk: 大明宫, pinyin: Dàmínggōng) var det keiserlige palass for Tangdynastiet (618–907) i Chang'an, nåtidens Xi'an, i Kina. Det ligger på Longshou-sletten (龙首原) nord for Xi'an.

Biskrivelse

Palasset var det dyreste i Kinas historie og var 4,5 ganger større enn Den forbudte by som senere ble anlagt i Beijing. Fra da det ble ferdigbygd i år 664 ble Kina styrt av 17 keisere fra Damingpalasset i 240 år, innen det ble ødelagt og til sist helt oppgitt i år 904. 
Byggingen ble påbegynt i 8. år av Zhenguan-æraen under keiser Taizong (634). Siden keiser Gaozongs tid (regj. 649-683) var det hovedresidens for keiserne.
Palasset var det største av de tre store palassanlegg i Chang'an: Daming-palasset lå i øst, Taijipalasset i vest og Xingqingpalasset i sør. 
Bak Daming-palasset ble det anlagt en innsjø, Taiye-sjøen (Taiye Chi 太液池, eller Penglai-sjøen 蓬莱池 Penglai Chi), og i den en liten øy, Penglai-berget (Penglai Shan 蓬莱山), og der forestilte man seg at de åtte udødelige kjent fra kinesisk mytologi skulle bo og høre til. Daming-palasset ble da også i en periode fra 662 kalt Penglai-palasset (Penglai gong 蓬萊宮). I 670 ble det endret til Hanyuan-palasset eller Yuan-palasset. Senere, i 701, fikk det tilbake sitt opprinnelige navn.
Daming-palassets rester (Daming gong yizhi) ble i 1961 oppført på Folkerepublikken Kinas liste over kulturminner (1-156).
I dag er man i gang med en gjenoppbygning av Damingpalasset.
Det kan besøkes ved Daming Palace National Heritage Park som ligger like nord for  Xi'ans sentrale jernbanestasjon.
Fylkesvei 2038

Fylkesvei 2038 går mellom Furuberget og Svullrya i Grue kommune. Veien er 4,7 km lang.
Frem til 2019 hadde veien betegnelsen Fylkesvei 401.
I Believe in You

Inspirasjon

«I Believe in You» er en fengende disco-kjærlighetssang spilt hovedakelig på synthesizere og keyboards. Tekstene i sangen beskriver hvordan hun ikke tror på noe annet enn sin elsker. Skrevet og spilt inn sommeren 2004 i London, henter sangen sin inspirasjon fra disco, new wave og elektronisk musikk fra 1980-tallet.

Sammensetning og opptak

Sangen åpner med en melodi spilt på keyboard. Denne melodien er opprettholdt gjennom hele sangen, bortsett fra sporadiske pauser under Minogues vers. Trommer og synth-strenger ligger i bakgrunnen gjennom hele sangen. I refrenget synger Minogue høy oktav med strykere og rytmen i bakgrunnen.

Informasjon

«I Believe in You» ble utgitt den 6. desember 2004 i Storbritannia og nådde nummer to på singellista UK Singles Chart. Singelen nådde nummer seks i Australia og ble sertifisert gull i 2005. I de fleste europeiske land var sangen en Topp 10-hit på singellistene. I USA nådde ikke singelen Billboard Hot 100, men nådde nummer tre på Billboard-danselista. I New Zealand gikk singelen inn som nummer 38, så etter to uker nådde den nummer 29, men falt ut av listen etter fem uker.

Musikkvideo

Videoen har Minogue i et studio fylt med fargerike neonlys. Det er fire sekvenser, de to første finner sted i en stor sfære omsluttet av neonlys, den tredje er rett og slett Minogue som danser før en psykedelisk flash av virvlende farger, og sluttscenen er med dansere hver iført opplyst kostymer i forskjellige farger. Videoen avsluttes med at disse fire scenene vises, og inkluderer flere bilder av danserne, med Minogue i den andre sfæren iført samme klær og med samme frisyre som i den første sekvensen.
Fylkesvei 4478

Fylkesvei 4478 går mellom Skjæveland i Sandnes og Voll i Klepp. Veien er 4,8 km lang.
Frem til 2019 hadde veien betegnelsen fylkesvei 242.
Birger Eriksen

Liv og virke

Eriksen tok examen artium i 1893, og gikk deretter inn på Krigsskolen. Her ble han uteksaminert i 1896, og gikk inn som befal ved infanteriet. I 1899 gikk han over i det nyopprettede festningsartilleriet, der han ble utnevnt til kaptein i 1901 og major fra 1915, da han ble kommandant for Tønsberg befestninger. Samme år ble han kommandant ved Agdenes befestninger, fra 1918 som oberstløytnant. I 1931 ble han kommandant for Bergen befestninger, da som oberst. I 1933 ble han overført som kommandant ved Oscarsborg festning.

Senkingen av «Blücher»

Eriksen skrev seg inn i norgeshistorien da han som kommandant for det siste festningsverket foran Oslo måtte ta stilling til det tyske angrepet morgenen 9. april 1940. Han hadde da fått meldinger fra Oslofjord festning om at fremmede krigsskip hadde unnlatt å stoppe for varselsskudd, og fortsatt nordover forbi festningen, altså med kurs for Oscarsborg. Eriksen vurderte da situasjonen opp mot sin instruks. Hans vurdering var at de fremmede skipene ikke hadde stoppet for varselskudd fra Oslofjord festning, og at neste trekk etter instruksen da skulle være å gi rettet ild med skarp ammunisjon.
Eriksen sluttet ut fra dette at han måtte avgi ild med skarp ammunisjon uten varsel. Det var dette han ga ordre om da festningen kl. 04.21 avga ild med alt tilgjengelig artilleri og torpedoer mot det første fremmede skipet i flotiljen. Skipet skulle vise seg å være den tunge tyske krysseren «Blücher».
Resten av flotiljen stanset foran Drøbaksundet, og landsatte soldatene som var ment for Oslo, bl.a. i Son. Oberst Eriksen forsinket med andre ord den reelle okkupasjonen av Oslo med nærmere ett døgn, og han skaffet dermed Kongen, Regjeringen og Stortinget det nødvendige tidsvinduet til å forlate Oslo og ta opp motstanden. Forsinkelsen gjorde det også mulig for Norges Bank å evakuere hele gullbeholdningen på 48,8 tonn.

Etter militærkarrieren

Eriksen gikk av for aldersgrensen i november 1940. Han engasjerte seg også i det sivile samfunn. Da han tjenestegjorde ved Agdenes satt han i kommunestyret i Rissa. Han satt også i kommunestyret i Frogn, og som pensjonist satt han i Drøbak bystyre. Hele tiden representerte han Høyre.
Baxoi

Baxoi (tibetansk: དཔའ་ཤོད་རྫོང་ , wylie: dpa’ shod rdzong; kinesisk: 八宿县; pinyin: Bāsù Xiàn) er et fylke i prefekturet Qamdo i den autonome region Tibet i Folkerepublikken Kina.
Befolkningen var på 35 273 innbyggere i 1999.
Fylket ligger langs elven Nus (Salweens) øvre løp.
Det buddhistiske Pomdaklosteret ligger i Baxoi fylke.

Samferdsel

Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.
Acanthocerodes

Utseende

Små (gjerne ca. 4 millimeter), hvelvede, halvmatte, svarte biller. De kan rulle seg sammen til en kule, der de brede leggene på mellom- og bakbeina dekker undersiden. Hode og pronotum har kraftig mikroskulptur, dekkvingene er glatte med fine punktstriper.

Levevis

Billene har blitt funnet i løvstrø i skog.

Utbredelse

Slekten er utbredt i Sør-Afrika.
Zentraler Sanitätsdienst

Zentraler Sanitätsdienst eller bare Sanitätsdienst er den sentrale sanitetstjenesten i Bundeswehr, det tyske forsvaret. Den utgjør en egen organisasjon ved siden av de tre våpengrenene og logistikkorganisasjonen Streitkräftebasis.
Det arbeider omkring 19 000 soldater og offiserer og 4 500 sivile medarbeidere i saniteten.

Uniform og grader

Sanitetstjenesten har ikke egne uniformer, men bruker de andre våpengrenenes uniform. Tilhørigheten til sanitetstjenesten gjenkjennes gjennom tjenestetegnet, eskulap-staven.
Imidlertid har sanitetsoffiserene egne grader som avviker fra de vanlige troppeoffisersgradene.
Trolltjärnen

Trolltjärnen er et tjern i Åflo, Offerdals sogn i Krokom kommune, Jämtland, Sverige.
I nærheten av tjernet ble den 8000 år gamle Offerdalsspissen funnet i 1881. Ifølge et gammelt sagn er det en skatt gjemt i tjernet.
Ved Trolltjärnen var det på begynnelsen av 1900-tallet et teglverk, og en kombinert kino og selskapslokale, Centralen Kaxås. Teglverket ble på begynnelsen av 1910-tallet flyttet fra Åflo til Ede, leiren til produksjonen ble hentet fra Trolltjärnen. Driften opphørte på slutten av 1930-tallet, blant annet på grunn av problemer med strømforsyningen.
Bouchercon

BoucherCon er den årlige verdenskongressen for krimlitteratur til minne om Anthony Boucher (Anthony Boucher Memorial World Mystery Convention), for skapere og ivrige tilhengere av mysterier og detektivfortellinger. Den har fått navnet sitt til ære for forfatteren, anmelderen og redaktøren Anthony Boucher.
Den blir avholdt hvert år, hvert år er det forskjellige byer som er verter arrangert av frivillige fra forskjellige grupper.
Personer som deltar er fans, forfattere, litterære agenter, bokhandlere, forleggere og andre personer som leser og nyter mysterier og krimlitteratur. Den første ble avholdt i Santa Monica, CA i 1970. Æresgjesten var Robert Bloch berømt for "Psycho".
Arrangementskomiteen skifter fra år til år. Den består av personer som vært vert eller skal bli verter for kongressen og tre medlemmer til som stemmes fram av medlemmene. (De som deltar er også medlemmer.)
Arrangementskomiteen har ansvar for å motta søknader fra og velge nye arrangørsteder for BoucherCon. Alle og enhver kan søke.
Under kongressen utdeles The Anthony Awards for beste kriminallitterære utgivelser foregående år.